open-index/open-wikipedia-markdown huggingface dataset:
Joanna Werners

Joanna Werners (☆ 25 di desèmber 1953 na Paramaribo) ta un poeta i eskritor pionero pa ku eskritura sürnameño. Su obranan ta enfoká Sürnam i e amor entre hende muhé. 

Werner a muda for di Sürnam pa Hulanda na edat di diesocho aña. El a studia edukashon físiko i lei, i a traha komo dosente di ekonomia. Na 1987, el a debut su novela, *Droomhuid*, un novela outobiográfiko tokante su promé amor pa un hende muhé kolor skur, un eksperensia ku a kambia su bida pa semper. Ku su obra, *Droomhuid*, Werners a introdusí homoseksualidat feminismo den literatura Sürnameño. E buki tabatin un gran impakto kultural. E novela ta wef prosa i poesia, un eskoho konsiente ku ela splika den un entrevista:



"Mi ta kere, ora algu bira masha sensitivo. Si mi ke pa un hende saboriá: awor e ta bira un tiki mas importante ku e storia prinsipal. E ora ei mi ta kere ku lo mi skohe pa poema."


Hende muhé kolor skur i nan eksperensianan ta keda un tema sentral den su bukinan. Den *Amba, vrouw van het Surinaamse Erf*  (1996) e ta skirbi:



"Pa e hende muhénan ku a konfia mi ku e sekretonan di nan bida. Pa e hende muhénan ku no ke skonde nan identidat seksual. Ku kariño i gran rèspèt pa tur e tantanan ku nan pensamentunan suprimí."


Werners a eksplorá tambe otro diferensianan kultural entre Hulanda i Sürnam, manera puntonan di bista riba embaraso indeseá i biehes.

## Selekshon di obra

* *Droomhuid* (1987)
* *Zuigend moeras* (1990)
* *Vriendinnenvrouwen* (1994)
* *Amba, vrouw van het Surinaamse erf* (1996)
* *Amba, je was toch allemaal vrouw* (1996)
* *Schaamteloze warmte* (2002)
* *Sluimerende Schaduwen* (2007)
Carlson Manuel

**Carlson Allan Anthon Manuel** (☆ 2 di aprel 1972 na Kòrsou) ta un polítiko di Kòrsou di partido MFK. E tabata minister plenipotensiario di Kòrsou na Den Haag di 14 di yüni 2021 te 12 di yanüari 2026.

## Bida i karera
Carlson Manuel ta yu di e periodista di radio i televishon Cali Manuel. El a optené un MBO-diploma den maneho di sistemanan di informashon sigui pa un bachelor den teknologia di informashon for di Hogeschool Rotterdam. El a studia tambe na Codarts Akademia di Arte na Rotterdam. Durante su karera profeshonal e tabata entre otro aktivo komo atministradó di sistema i konsultant di IT. Mas resien e tabata dosente di músika i kanto.

### Politika
Na 2021 el a partisipa na elekshon pa Parlamento di Kòrsou komo kandidato nr. 15 riba lista di Movementu Futuro Kòrsou (MFK), logrando 49 voto personal. Durante kampaña elektoral Manuel a lanta para pa músiko, artista i hóbennan. Den elekshon 2025 e ta posishoná komo kandidato nr.18 riba lista.

Ku formashon di gabinete Pisas II, un koalishon entre MFK i PNP, el a keda  apuntá minister plenipotensiario entrante dia 14 di yüni 2021. 

Na su yegada na Hulanda el a anunsiá di pone su gabinete, konosí komo 'Kas di Kòrsou', traha mas efisiente i efikas i oumenta su visibilidat den komunidat kurasoleño residensiá na Hulanda. Algun luna despues el a bin bou di skrutinio ora a sali na kla ku kuater persona a wòrdu kontratá na 'Kas di Kòrsou' na Den Haag ku konseho negativo, inkluyendo su ruman hòmber Carlton. Apesar ku solamente e posishon di direktor interino a wòrdu konsiderá esensial, i pues permisibel kontrali na e otro vakaturanan pa kua tabatin un stop, Konseho di Minister di Kòrsou a duna aprobashon na e kontratashon di tur kuater persona. Tambe tabatin un konmoshon tokante e plan pa instalá kámara di seguridat den Kas di Kòrsou i presensia di un kultura di miedu, represaya i opreshon den Kas di Kòrsou. Den 2022 e parlamentarionan Sheldry Osepa i Gwendell Mercelina di PNP a lansa preguntanan krítiko pa ku 'Kas di Kòrsou' i e maneho bou di Manuel, kousando tenshon den e koalishon.
Representante di Hulanda na Aruba, Kòrsou i Sint Maarten

**Representante di Hulanda na Aruba, Kòrsou i Sint Maarten** of simplemente **Representante di Hulanda** (hulandes: Vertegenwoordiger van Nederland in Aruba, Curaçao en Sint Maarten, VNACS), ta e representante ofisial di pais Hulanda na e otro paisnan den Reino Hulandes: Aruba, Kòrsou i Sint Maarten. E funshon ta masomenos komparabel ku esun di un embahador. Te ku 2010 e tabata konosí komo representante di Hulanda na Antias Hulandes i Aruba (VNONA).

E representashon ta konsistí di tres filial den Karibe Hulandes: e ofisina prinsipal na Willemstad (VNW), e ofisina na Oranjestad (VNO), i e ofisina na Philipsburg (VNP). Tur tres filial ta representa i promove e interesnan di Hulanda den e respektivo paisnan Aruba, Kòrsou i Sint Maarten. VNACS tambe ta ofresé asistensia, entre otro pa elekshon na Hulanda i otorgamentu di DigiD i ta duna konseho na residentenan di Hulanda Oropeo den e paisnan aki.

### Lista di representante
* Ben H.A. van der Wolff (1976-1981)
* Anton J. van Hesteren (1981-1984)
* Lammert de Jong (1984-1998)
* Laurens Knegt (? -2008)
* Rob Vermaas (2008-2011)
* Gerard van der Wulp (2011-2014)
* Henk Brons (2015-2018)
* Erwin Arkenbout (2018-2022)
* Edson Hato (2023-2024)
* Gerbert Kunst (desde 15 di mei 2025)

## Mira tambe
* Representante di Reino pa e órganonan públiko di Boneiru, Sint Eustatius i Saba

## Link eksterno
* Wepsait ofisial di VNACS
* Vertegenwoordiging van Nederland in Aruba, Curaçao en Sint Maarten
Roy Pieters

**Roderick A.M. (Roy) Pieters** (☆ 1951 na Kòrsou) ta un empresario i eks-polítiko kurasoleño-hulandes. E tabata minister plenipotensiario di Kòrsou na Den Haag di 12 di febrüari te 7 di yüni 2013.

## Bida i karera
Pieters a studia sosiologia i sikologia na Universidat di Tilburg. E ta residensiá na Hulanda unda e ta aktivo komo gerente i konsultant interino independiente. 

E tabata pa mas di binti aña presidente di Órgano di Konsulta pa Hulandesnan Karibense (Overlegorgaan Caribische Nederlanders, OCaN) i su predesesor, Órgano Nashonal di Konsulta pa Antiano (Landelijk Inspraakorgaan Antillianen, LIA). E tabata tambe miembro di e Konseho Nashonal Hulandes pa Kombatimentu di Droga. Na 2013, el a asumí pa algun luna e funshon di minister plenipotenciario di Kòrsou  den gabinete Hodge den nomber di partido Pueblo Soberano (PS). E nombramentu tabata te ku 2016, pero na momentu ku gabinete Asjes a sinta dia 7 di yüni 2013, Marvelyne Wiels a keda nombrá den e funshon aki dor di PS. 

Na 2001 el a wòrdu kondekorá Kabayero (*ridder*) den Orden di Oranje-Nassau.
Eunice Eisden

**Eunice M.D. Eisden** (☆ 22 di sèptèmber 1961)) ta un polítiko di Kòrsou di partido MAN. E tabata minister plenipotensiario di Kòrsou na Den Haag di 23 di desèmber 2016 te ku 13 di aprel 2017. Promé ku esei el a fungi varios aña komo parlamentario i direktor sektoral na Ministerio di Enseñansa.

## Karera polítiko
Eisden tabata desde 2006 miembro di Parlamento di Antias Hulandes pa partido Movementu Alsa Nashon (MAN). Despues di elekshon 2010, pa kua e tabata e lider politiko i kandidato máksimo riba lista, el a sirbi komo miembro di e promé Parlamento di Kòrsou i lider di frakshon di 2010 te 2012. Na 2011 el a entregá un proposishon di lei di initiativa pa duna mihó protekshon na e trahadó ku kontrato laboral di korto durashon, restringiendo abusonan kometí pa dunadónan di trabou. Na elekshonnan 2016 i 2017 e no a aparesé riba lista di MAN, sinembargo den elekshon 2017 e tabata kandidato nr. 29 riba lista, logrando 131 voto personal.

Na 2016 el a keda apuntá minister plenipotensiario di Kòrsou na Den Haag bou di gabinete Koeiman, un koalishon di MAN-PAR-PS. Ku e formashon di un gobièrnu di koalishon PAR-MAN-PIN el a wòrdu nombrá minister plenipotensiario interino na Hulanda, fungiendo entre 29 di mei 2017 i 14 di yüni 2021 komo suplente di minister plenipotensiario Anthony Begina.
Anthony Begina

**Anthony N.V. Begina** (☆ 1954) ta un  polítiko di Kòrsou di partido PAR. E tabata minister plenipotensiario di Kòrsou na Den Haag di promé di yüni 2017 te ku 14 di yüni 2021. Promé ku esei, e tabata minister plenipotensiario interino for di yanüari 2016.

Den añanan 1970 Begina tabata aktivo komo hungadó di pinpòn, meskos ku su ruman Raymond Begina, titulando na 1974 supkampeon di Kòrsou. El a partisipa tambe den varios kompetensia interinsular, regional i internashonal. El a kompletá enseñansa superior profeshonal den maneho i a optené un MBA. El a traha tantu pa gobièrnu antiano komo hulandes. E tabata presidente di Órgano Nashonal di Konsulta pa Antiano (Landelijk Inspraakorgaan Antillianen, LIA) for di 1984 pa 1989 i presidente di Asosiashon Ret Antiano (Vereniging Antilliaans Netwerk) for di 2001 pa 2003. Entre yanüari 2016 i 13 di aprel 2017 e tabata minister plenipotensiario interino, fungiendo komo suplente di e minister plenipotensiario di gabinetenan Whiteman II i Koeiman, respektivamente Marvelyne Wiels i Eunice Eisden.  Promé ku esei, Begina a traha komo konsultant independiente.
Mark Carney

**Mark Joseph Carney** (☆ 16 di mart 1965 na Fort Smith, Northwest Territories) ta un ekonomista i polítiko kanades. E ta e di 24° promé minister di Canada tras e retiro di Justin Trudeau.

Carney a kuminsá su karera na Goldman Sachs promé ku el a drenta e ministerio di Finansa di Canada. El a enkabesá e banko sentral di Canada (2008-2013) i e banko sentral di Inglatera (2013-2020). Tambe el a fungi komo presidente di e Hunta di Stabilidat Finansiero di G20 te ku 25 di novèmber 2018.

El a wòrdu eligi komo lider di e Partido Liberal di Canada na mart 2025, su promé funshon polítiko. Dia 14 di mart 2025, el a huramentá komo promé minister di Canada.

Carney ta posee nashonalidat irlandes i britániko banda di su siudadania kanades, pero a anunsiá na 2025 ku e ta den proseso di renunsiá tantu su siudadania irlandes komo britániko.
Patrice Gumbs

**Patrice Thierry Gumbs jr.** (☆ 11 di mei 1989) ta un polítiko di Sint Maarten pa partido PFP. Desde 26 di novèmber 2024 e ta minister di Vivienda, Planifikashon Teritorial i Medio Ambiente di Sint Maarten (VROMI). Durante e promé gabinete Mercelina e tabata minister plenipotensiario di Sint Maarten na Hulanda i minister interino di Vivienda, Planifikashon Teritorial, Medio Ambiente i Infrastruktura.

## Bida i karera
Patrice jr. ta yu di Patrice i Sharon Gumbs. El a lanta na Sint Maarten den e barionan di Cay Hill i Mary's Fancy. El a sigui pa enseñansa sekundario avansá na Reino Uni, kaminda el a tuma un interes profundo den relashonnan internashonal, pas i resolushon di konflikto. El a kontinua su estudio na Université Paris Sorbonne IV i Universidat di Kaapstad promé di gradua na 2011 ku un bachelor den polítika internashonal i komparativo na American University of Paris. Na 2012 el a optené e grado di master den desaroyo global & ekonomia polítiko na Universidat di Leeds.

Na 2013 el a kuminsá su karera profeshonal komo konsehero di maneho na departamentu di Relashonnan Eksterior na Sint Maarten.

Gumbs a debutá den elekshon pa Parlamento di Sint Maarten na 2020 komo kandidato nr.3 riba lista di e partido nobo, Party for Progress (PFP), logrando 130 voto personal. E ta partisipa tambe na e elekshonnan di 11 di yanüari 2024 i di 19 di ougùstus 2024 despues di e kaida di gabinete Mercelina I. For di 3 di mei te ku 26 di novèmber 2024 e tabata minister plenipotensiario di Sint Maarten na Hulanda. Na yüni 2024, el a wòrdu yamá bèk pa Sint Maarten pa fungi komo minister interino di Vivienda, Planifikashon Teritorial, Medio Ambiente i Infrastruktura. Durante su ousensia na Hulanda el a wòrdu remplasá pa Gracita Arrindell, minister plenipotensiario interino. Dia 26 di novèmber 2024  Gumbs a hura komo minister di Vivienda, Planifikashon Teritorial i Medio Ambiente i Arrindell komo minister plenipotensiario di Sint Maarten na Den Haag. Gumbs ta fungi tambe komo visepremier di gabinete Mercelina II.
Voges

**Voges** por referi na:

## Hende

* Ernesto Voges (1907-1973), polítiko di Kòrsou; su yu:
** Jackie Voges (1931-2023), polítiko di Kòrsou
** Russell Voges, polítiko di Sint Maarten
* Mathias Voges, polítiko di Sint Maarten
Fargo

**Fargo** ta e siudat mas poblá den e estado merikano di North Dakota i sede di e condado di Cass. Segun e senso di 2020 e poblashon tabata konta 125.990 habitante, kual ta estimá di a kresé te na 133.188 na 2023, hasiendo esaki e di 218° siudat mas poblá na Merka. Fargo, huntu ku su siudat gemelo di Moorhead, Minnesota, ta forma e núkleo di e área estadístiko metropolitano di Fargo–Moorhead, ku tabatin un poblashon di 248.591 habitante na 2020.

Fargo a wòrdu fundá na 1871 kanto di Red River biniendo di nort. E ta sirbi komo un sentro kultural, komersial, médiko, edukashonal i industrial pa e zona sùitost di North Dakota i nortwèst di Minnesota. Universidat estatal di North Dakota ta establesé aki.
Pensamentu di suisidio

**Pensamentu di suisidio** ta referí na pensamentu tokante, konsiderá òf ta preokupá ku e idea di morto òf suisidio. E pensamentunan aki por ta pasahero òf persistente, ku ta varia den intensidat di kontemplashon pasivo te na planifikashon detayá.

E eksperensia pa ku pensamentu di suisidio ta varia entre individuonan. Por ehèmpel, un persona por pega soño ku e pensamentu di no lanta mainta, miéntras ku otronan por ta aktivo den konsiderá akshonnan ku por resultá den morto. E severidat i frekuensha di e pensamentunan aki ta diferensiá pa persona.

Aunke pensamentu di suisidio no nesesariamente ta kondusí na intentonan di suisidio, e por afektá bienestar mental signifikantemente i por oumentá e riesgo di daño propio òf komportashon di suisidio. Buska sosten ta esensial pa manehá e pensamentunan aki. No ta nesesario pa ta den un krísis inmediato pa buska yudansa.

Un investigashon na 2023 di Departamento di Salú Públiko Aruba (DVG), a reportá ku aparishon mas altu di pensamentu di suisidio a wòrdu opservá bou di adultonan yòn di edat 18 pa 29. Den e último aña, 4% di hende hòmber i 7% di hende muhé a informá di a eksperensiá pensamentunan di suisidio. Sinembargo, solamente 44% di individuonan ku pensamentunan di suisidio a buska yudansa profeshonal.

## Klasifikashon
Pensamentu di suisidio generalmente ta wòrdu kategorisá den dos forma:
* *Pasivo*: Pensamentu di suisidio ta sosodé sin un plan òf intenshon spesífiko pa aktua.
* *Aktivo*: Pensamentu di suisidio ta kompañá pa un plan òf intenshon pa kousa daño propio. Individuonan ku pensamentunan aktivo di suisidio por sinti un sentido di alivio òf retiro despues di a forma un plan. Señalnan di atvertensia, manera areglá pertenensianan personal òf skirbi un nota di suisida, por ta presente. E situashon aki tipikamente ta rekerí intervenshon inmediato.

## Link eksterno
* Fundacion Telefon Pa Hubentud Aruba
Outomutilashon

**Outomutilashon** ta referí na e atministrashon di leshon intenshonalmente na un individuo su mesun ser sin e intenshon di kometé suisidio. 

## Motivashon
Tin vários motibu pa outomutilá, esakinan ta inklui:

* *Mekanismo di enfrentá*: Algun hende ta hasi daño na nan mes pa eksperensiá alivio temporal, pa proba ku nan por tolerá e doló, òf pa kontrolá emoshonnan abrumador.
* *Emoshonnan internalisá*: Outomutilashon por sirbi komo un manera pa kastigá bo mes òf dirigí sintimentunan di rabia pa paden.
* *Ekspreshon di angustia*: Den algun kaso, outomutilashon ta wòrdu usá pa señalá angustia emoshonal òf un nesesidat pa ku sosten di otro.

## Método
Outomutilashon por tuma vários forma, kada un ta karga riesgo. Algun komportashon di outomutilashon komun ta inkluí:
* Kòrtamentu: Usando ophetonan skèrpi pa heridá e kueru intenshonalmente.
* Kimamentu: Atministrashon di fuentenan kayente manera sigaria, suafel, ophetonan kayente, òf kímikonan.
* Gòlpia: Un individuo ta gòlpi su mes òf dal riba superfisie duru, ku por kousa leshonnan di impakto.
* Raska òf frega: Akshonnan ripití ku ta resultá den daño na kueru.

## Link eksterno
* Fundacion Telefon Pa Hubentud Aruba
Trastorno mental

Un **trastorno mental**, tambe yamá un *malesa mental* òf *trastorno sikiátriko*, ta un kondishon karakterisá pa eksperensia i komportashonnan abnormal. E diagnósis ta wòrdu hasí generalmente a base di opservashon di komportashon. Trastornonan mental severo ta un supkategoria separá.

## Sistema di diagnóstiko i klasifikashon
Trastornonan mental ta wòrdu deskribí den literatura médiko i internashonalmente kategorisá segun dos norma:

* *Diagnostic and Statistical Manual of Mental Disorders* (DSM; manual diagnóstiko i di statistik pa ku trastorno mental): un sistema di klasifikashon merikano pa trastornonan mental, publiká pa e *American Psychiatric Association* (APA; Asosiashon Sikiátriko Merikano).
* *International Statistical Classification of Diseases and Related Health Problems* (ICD; Klasifikashon Estadístiko Internashonal di Malesanan i Problemanan di Salú Relashoná ): un sistema di klasifikashon usá globalmente di Organisashon Mundial di Salú (WHO), ku ta deskribí tantu trastornonan mental komo físiko.

Promé ku e introdukshon di e normanan aki, tabatin hopi konfushon tokante trastornonan mental den literatura. Pa vários outornan, terminonan manera depreshon i *sikosis* tabata wòrdu komprondé i usá diferente. E DSM i ICD ta definí síntoma i kriterionan pa kada trastorno, basá riba konsenso médiko.

### DSM
E DSM ta wòrdu usá na Hulanda, Australia, Nueva Zelandia i Nort Amérika, entre otro, komo un norma pa diagnósis sikiátriko. E vershon aktual, DSM-5-TR (2022), ta un revishon di e DSM-5 (2013), ku ta e método prinsipal pa determiná kuido sigurá den kuido di salú mental na Hulanda for di 2017.

### ICD
E ICD-11, e vershon aktual di e Klasifikashon Internashonal di WHO, ta ofisialmente na vigor for di 1 di yanüari 2022. E klasifikashon aki ta deskribí trastornonan mental ademas di tur otro malesa konosí.

## Tratamentu
Tratamentu pa trastornonan mental ta varia dependiendo di e naturalesa di e trastorno i e aserkamentu terapéutiko. Posibel métodonan di tratamentu ta inkluí medikashon sikiátriko (p.e., Antidepresivo), i sikoterapia dor di un sikiater òf Sikólogo pa ku kuido di salú.
Incel

**Incel**, akrónimo di e palabranan ingles **''in**voluntary **cel**ibate* (selibato inboluntario), ta referí na miembronan di un supkultura virtual (riba internet) ku ta definí nan mes komo inkapas pa haña un partner romántiko òf seksual, apesar di e deseo di tin uno. E estado aki ta wòrdu deskribí komo *inceldom'' i ta kontrali na selibato boluntario, asetismo òf abstinensia seksual. Personanan ku ta identifiká nan mes komo incel ta mayoria di bes hende hòmber heteroseksual. E término incel ta wòrdu prinsipalmente asosiá ku un supkultura di hòmbernan misogino ku un bista negativo di nan mes i di mundu. Den algun kaso ekstremo e prehuisio kontra hende muhé a kondusí na matansa.

Diskushonnan riba foronan di incel hopi biaha ta wòrdu karakterisá pa renkor, misoginia, misantropia, kompashon propio, odio propio, rasismo, i un sentido di derecho riba sèks i e aprobashon di violensia kontra hendenan seksualmente aktivo. Southern Poverty Law Center, un organisashon sin fin di lucro merikano, a deskribí e supkultura di incel komo “parti di e ekosistema maskulino supremasista online” i a inkluí esaki den su lista di gruponan di odio.

Por lo ménos kuater asesinato masal, ku a resultá den un total di 45 morto, a wòrdu kometé na Nort Amérika pa hòmbernan ku a identifiká nan mes komo incel òf ku a menshoná nòmber i eskritura relashoná ku incel den nan skirbimentunan privá òf riba internèt. Komunidatnan di incel a wòrdu kritiká pa medionan di komunikashon i investigadónan pa ta misogino, enkurashá violensia, plama ekstremismo i radikalisá nan miembronan.

## Tiponan di incel
Investigashon na Georgia State University a deskribí tres grupo selibatario inboluntario:
* hende ku nunka no a tene relashon seksual (bírgen),
* hende ku tabatin un relashon íntimo pero no tabatin un partner òf sèks pa mas ku seis luna (soltero), i
* hende ku ta den un relashon pero ku no a tene relashon seksual ku nan pareha pa mas ku seis luna.

Ounke algun partisipante di e estudio ta kuadra ku e imágen stereotípiko di individuonan ku no por mantené relashonnan debí na adaptabilidat redusí òf abilidatnan sosial, manera desabilidat intelektual òf físiko i/òf outismo, tur grupo tabata similar den nan sintimentunan negativo tokante nan selibato inboluntario, loke a kondusí na imágen propio negativo i depreshon.

## Mira tambe
* Violensia di género
Misoginia

**Misoginia** òf odio pa hende muhé ta odio i/òf un avershon patológiko pa hende muhé. E término ta bini di e palabra griego *misos* (odia) i *gyne* (muhé). Su kontrapartido ta misandria òf odio pa hende hòmber. Di otro banda, ta eksisti tambe ginofobia òf miedu di hende muhé. Odio, despresio i diskriminashon kontra hende muhé pretu ta wòrdu yamá *misoginoir*.

Misoginia ta un forma di seksismo ku por tene hende muhé na un status sosial mas abou ku hende hòmber, manteniendo asina e ròlnan sosial di patriarka. Misoginia a wòrdu praktiká ampliamente pa míles di aña. E ta reflehá den arte, literatura, struktura sosial humano, susesonan históriko, mitologia, filosofia i religion rònt mundu.

Un ehèmpel di misoginia ta violensia kontra hende muhé, ku ta inkluí violensia doméstiko i, den su formanan mas ekstremo, terorismo misogino i femisidio. Hopi biaha misoginia tambe ta operá a traves di akoso seksual, preshon i téknikanan sikológiko dirigí na kontrolá hende muhé, i dor di ekskluí hende muhé legalmente òf sosialmente for di siudadania kompletu. Den algun kaso, misoginia ta rekompensá hende muhé pa aseptá un status inferior.

Misoginia por wòrdu komprondé tantu komo un aktitut individual, prinsipalmente di hende hòmber, komo un kustumber òf sistema kultural generalisá. Tin biaha misoginia ta manifestá na maneranan opvio i tribí; otro biaha e ta mas sutil òf disfrasá na maneranan ku ta fasilitá un ​​negashon plausibel.

## Mira tambe
* Violensia di género
* Violensia doméstiko
* Incel
Ost-Oropa

**Ost-Oropa** ta un sekshon grandi di e kontinente Oropeo. Rusia Oropeo ta wòrdu konsiderá komo parti di Ost-Oropa i riba su mes ta kubri mas ku 40% di e área total di Oropa. Sinembargo, kua pais eksaktamente ta kai bou di Ost-Oropa ta keda un tema di debate.

## Definishonnan aktual
E término Ost-Oropa no tin status ofisial, pero ta wòrdu usá pa organisashonnan internashonal manera Nashonnan Uní (NU) i e  (StAGN) aleman.

### Klasifikashon pa pais
E siguiente tabel ta mustra e divishon di Ost-Oropa segun StAGN i NU:

Ademas, algun pais, a pesar di nan lokalidat geográfiko na Asia, hopi biaha ta wòrdu konsiderá komo parti di Ost-Oropa:

* Armenia
* Azerbeidjan
* Georgia
* Kazakstan

## Definishon durante e Guera Friu
Durante Guera Friu, Ost-Oropa tabatin prinsipalmente un nifikashon polítiko.  E paisnan kapitalista tabata wòrdu konsiderá komo Wèst-Oropa, miéntras ku e paisnan komunista, spesialmente esnan aliá ku Union Sovietiko, tabata kai bou di Ost-Oropa. Resultado den paisnan manera Finlandia, Gresia i asta Turkia tabata wòrdu konsiderá komo Ost-Oropa, miéntras ku paisnan manera Chekoslovakia, a pesar di nan lokalidat mas wèst, tabata wòrdu klasifiká komo Ost-Oropa. 

E siguiente paisnan tabata wòrdu konsiderá Ost-Oropa e tempu ei:

*Bulgaria
*Hungria
*Repúblika Demokrátiko Aleman
*Polonia
*Union Sovietiko
*Chekoslovakia
*Rumania

i, ounke no ta afiliá ku Union Sovietiko:

*Albania
*Yugoslavia

E frontera entre Ost-Oropa i Wèst-Oropa tabata asta pasa dor di Berlin, ku Wèst-Berlin formando un *enklave* di Ost-Oropa denter di Ost-Alemania.

## Divishonnan kultural i lingwístiko
Despues di Guera Friu, e término Ost-Oropa a sigui wòrdu usá, spesialmente promé ku e ampliashon di Union Oropeo na 2004. Awendia, Ost-Oropa ta wòrdu definí mas tantu a base di karakterístikanan kultural i lingwístiko.

Segun StAGN, e siguiente paisnan ta pertenesé na Ost Europa:
*Ukrania
*Rusia
*Belarus

E paisnan aki ta kompartí algun karakterístika komun, esta idioma slavo komo idioma prinsipal, poblashon ku un fe predominantemente òrtodòks oriental, i laso históriko ku Union Sovietiko.

Tin biaha Moldovia tambe ta wòrdu konsiderá parti di Ost-Oropa, ounke e similaridatnan kultural ta ménos fuerte. Moldavia tabata parti di Union Sovietiko, pero e poblashon ta papia rumano, un idioma romántiko. Sinembargo, mayoria di e poblashon ta òrtodòks.

Ademas, Bulgaria i Rumania hopi biaha ta wòrdu inkluí den Ost-Oropa pa motibu di nan poblashon òrtodòks. Polonia, Slovakia i Czechia tin biaha tambe ta wòrdu inkluí pa motibu di nan idiomanan slavo, pero e paisnan aki ta predominantemente katóliko. Hungria no ta Slavo ni Ortodoks, pero a wòrdu influensiá pa Union Sovietiko durante Guera Friu.
Nort-Holland

**Nort-Holland** ta un provinsia na sekshon nortwèst di Hulanda. Riba dia 1 di novèmber 2019, e provinsia tabatin 2.877.909 habitante. Nort-Holland tin un área total di 4.092 km2, di kua 2.662 km2 ta tera. Esaki ta resultá den un densidat di poblashon di 1.082 habitante pa km2. E kapital di e provinsia ta Haarlem, miéntras ku Amsterdam ta e stat di mas grandi. E provinsia ta tambe tin Aeropuerto di Amsterdam Schiphol, e aeropuerto mas grandi di Hulanda i e di tres mas grandi di Oropa.

## Historia
Holland tabata e provinsia mas importante durante e Repúblika hulandes (1588-1795). Na 1795 e Repúblika di Batavia a wòrdu proklamá. Despues di e golpi di estado di 21 di yanüari 1798, e Konstitushon pa e Pueblo di Batavia a wòrdu adoptá dia 23 di aprel 1798, ku a revisá e fronteranan regional radikalmente. Holland tabata dividí den:

* departamentu di Texel
* departamentu di Amstel
* departamentu di Delft

Ademas, partinan di e departamentu di Scheldt i Meuse i e departamentu di Rijn tabata situá riba teritorio Holland.

E reorganisashon a resultá inefektivo. Na 1801 a restaura e departamento di Holland, a base di e fronteranan bieu di e region. Na 1806 e Mankomunidat di Batavia a wòrdu remplasá pa e Reino di Holland. Na 1807 e departamentu di Holland a wòrdu dividí den:

* Amstelland (mas o ménos Nort-Holland di awendia)
* Maasland (mas o ménos Sùit-Holland di awendia)

Despues di e anekshon dor di e Imperio Franses na 1811, Amstelland a wòrdu kombiná ku Utrecht den e  (departamentu di Zuiderzee), miéntras ku Maasland a wòrdu nombrá komo  (Boka di e Meuse).

Despues di e retiro franses na fin di 1813, e divishon inisialmente a keda meskos. Ku e Konstitushon di 29 di mart 1814, e departamentunan a wòrdu remplasá pa provinsianan. Amstelland i Maasland a keda uni den e provinsia di Holland. Minister Van Maanen a propone pa uza e nomber "Holland i Wèst-Friesland", pero esaki a wordo rechasa.

E provinsia inisialmente tabatin dos gobernador, kada un responsabel pa un di e departamentunan anterior. Na 1820 e fronteranan ku Utrecht i Gelderland a keda establesé.

Pa por a redusí e dominio di Holland denter di Hulanda, e provinsia a wòrdu dividí den Nort-Holland i Sùit-Hulanda den un *amendement* (revishon) konstitushonal na 1840. Esaki no a wòrdu persibí komo nesesario na Sùit-Holland, pero mas ainda na Nort-Holland, spesialmente na Amsterdam. Na Wèst-Friesland hende tabata ke a regresá na e divishon promé ku 1795, pero e petishon aki no a wòrdu kumplí.

Despues di e drenmentu di e Haarlemmermeer na 1855, e área aki a wòrdu agregá na Nort-Holland. Komo kompensashon, Sùit-Holland a haña e parti mas grandi di e munisipio di Leimuiden na 1864.

Na 1942, e islanan di Vlieland i Terschelling a wòrdu inkorporá den e provinsia di Friesland. E isla anterior di Urk tabata parti di Nort-Holland te ku 1950. Te ku 2002, Loosdrecht tabata forma parti di e provinsia di Utrecht.

Entre 2010 i 2012 a papia di un fushon entre Nort-Holland, Flevoland i Utrecht. Na 2014 a sali na kla ku e plannan aki lo no bay door.
Rene Violenus

**Rene F. Violenus** (☆ 11 di sèptèmber 1967) ta un polítiko di Sint Maarten pa partido National Alliance (NA). E tabata Minister Plenipotensiario di Sint Maarten for di 28 di novèmber 2019 te ku 3 di mei 2024. Simultaneamente el a fungi di 19 di novèmber 2019 pa 28 di mart 2020 komo Minister di Turismo, Asuntunan Ekonómiko, Transporte i Telekomunikashon (TEATT) den gabinete Jacobs I. 

Violenus tabata un kontroladó di tráfiko aéreo na Aeropuerto Internashonal di Prinsesa Juliana.
El a aparesé riba lista di NA durante elekshon 2016, 2018 i 2020, acumulando respektivamente 108, 103 i 104 voto personal.
Santa Marta (Colombia)

**Santa Marta**, ofisialmente yamá **Distrito Turístico, Kultural i Históriko di Santa Marta**), ta un siudat portuario situá na un bahia ku e mesun nòmber na kosta di Laman Karibe den nort di Colombia. E ta kapital di e Departamentu di Magdalena i e di kuater siudat urbano mas grandi di e region karibense di Colombia, despues di Barranquilla, Cartagena i Soledad. Fundá dia 29 di yüli 1525, pa e konkistadó spañó Rodrigo de Bastidas, e ta un di e promé asentamentunan spañó na Colombia i esun mas bieu ku a sobrebibí, i ta e di dos mas bieu den Sur Amérika. 

Santa Marta ta un destinashon turístiko prinsipal den e region karibense di Colombia pa su historia, kultura i lokalisashon na kosta.

## Atrakshonnan
* Katedral di Santa Marta
* Casa de la Aduana
* Parke Nashonal Tayrona Natural
* Quebrada Valencia, un kaída di awa
* Quinta di San Pedro Alejandrino, museo i kas unda Simón Bolívar a fayesé na 1830. 
 
## Nasé na Santa Marta
* Carlos Valderrama, futbolista (1961)
* Carlos Vives, kantante di vallenato (1961)
Soledad (Colombia)

**Soledad** ta un munisipio kolombiano, situá den e departamentu di Atlántiko. E ta keda na e di ocho lugá den poblashon na Colombia i despues di Barranquilla i  Cartagena de Indias, na e di tres lugá den e region karibense. Su área urbano ta konektá ku Baranquilla, formando asina parti di e área metropolitano di Barranquilla. E ta un di e munisipionan na Colombia ku kresementu mas altu di poblashon; na 2005 e tabatin 455.734 habitante i na 2019 683.486. Dia 29 di òktober 2023, Alcira Sandoval Ibañez a ser eligí pa voto popular komo e alkalde nobo di Soledad.

E fundashon di Soledad ta data for di 8 di mart 1598, ora ku ocho persona indígena a wòrdu tresé einan bou di mando di kapitan Antonio Moreno Estupiñán pa establesé un kriadero di porko.
Josianne Fleming-Artsen

**Josianne Stefanie Fleming-Artsen** (☆ 1949 na Aruba) ta un edukador i polítiko di Sint Maarten, afiliá na United People's Party (UP). E tabata Minister Plenipotensiario di Sint Maarten na Den Haag for di 19 di desèmber 2014 te cu 19 di novèmber 2015. Promé ku esei el a fungi komo minister plenipotensiario interino di 25 di yüli 2013 te 19 di desèmber 2014 bou di gabinete Wescot-Williams III.

Josianne Artsen a nasé na Aruba, unda su mayornan a bay biba dor di e industria petrolero di Lago. E famia ta regresa Sint Maarten na 1960. Despues di Sint Maarten, el a studia na Hulanda i Merka, unda el a gradua na Universidat di Columbia ku un master den desaroyo di kuríkulo i un otro den liderasgo. 

Promé ku el a drenta polítika, Fleming-Artsen tabatin un karera den enseñansa, sirbiendo komo presidente (rektor) di Universidat di Sint Maarten di 1999 pa 2010. Di 2010 pa 2013 e tabata minister plenipotensiario interino, bou di Mathias Voges, e promé minister plenipotensiario di pais Sint Maarten. Durante su periodo komo minister plenipotensiario, el a dirigí su mes na e di 38 Konferensia General di UNESCO na Paris, enfatisando e kompromiso di Sint Maarten pa preservashon kultural i empoderashon di su hubentut. El a destaká inisiativanan manera traha e promé lista di Inventario di Herensia Kultural Intangibel di e nashon i promové e baile di Ponum, un baile di emansipashon, pa rekonosementu di UNESCO. Na su retiro komo minister plenipotensiario Fleming-Artsen a wòrdu sigui pa Henrietta Doran-York.

Josianne Fleming-Artsen ta biuda di Albert Fleming, alkalde di Marigot (1983-2007) i ta mama di nuebe yu.
Maastricht

**Maastricht** ta un siudat i munisipio den sùitost di Hulanda. E ta kapital i siudat mas grandi di e provinsia di Limburg ku un poblashon di 125.203 habitante (1 di yanüari 2024). Maastricht ta situá na tur dos banda di e riu Maas, na e punto kaminda e riu ta uni pa e Jeker. Seru San Pedro (Sint-Pietersberg) ta situá pa gran parti denter di e fronteranan munisipal di e siudat. Maastricht ta parti di un region metropolitano internashonal ku un poblashon di alrededor di 3.9 mion i ku ta inkluí e siudatnan aleman i belga serkano di Aachen, Liège i Hasselt.

E siudat ta distingui su mes for di otro siudatnan hulandes, prinsipalmente pa motibu di su lokalisashon perifériko serka di Bélgika i Alemania, pero tambe pa motibu di su paisahe atípiko, e bibienda di Maasland, e diferente historia, e situashon di idioma kompliká, e influensia di katolisismo (mas tantu den pasado ku awor), e énfasis fuerte riba bida i e estilo di biba. E santo patrono di Maastricht ta San Servasio.

Maastricht a wòrdu habitá kontinuamente pa dos mil aña. E siudat tin un historia largu i yen di suseso, manera ta wòrdu demostrá pa e numeroso edifisionan históriko i tesoronan di arte den misa i museonan. El a haña fama internashonal pa medio di e Tratado di Maastricht (1992), ku a krea Union Oropeo den su forma aktual i a habri kaminda pa introdukshon di euro komo e moneda oropeo.
Sùit-Holland

**Sùit-Holland** ta un provinsia wèst di Hulanda, situá na kosta di Laman di Nort. E kapital ta Den Haag, miéntras ku Rotterdam ta e stat di mas grandi. Ku un área di 3.308 km2 i 3.804.737 habitante (fin di 2022), Sùit-Holland ta tantu e provinsia mas denso komo esun mas poblá na Hulanda. E área ta entre e regionnan mas denso poblá i industrialisá na mundu.

E provinsia tin frontera ku Zeeland pa pasùit, Nort-Brabant na sùitost i Gelderland i Utrecht na ost. Panort ta situá Nort-Holland, ku kua Sùit-Holland a forma e provinsia Holland te na e *amendement* (revishon) konstitushonal di 1840. Promé ku 1795 e área aki tabata konosí komo e Kondado di Holland (). Sùit-Holland tin frontera ku Laman di Nort na wèst.

## Demografia
Na 1514 e poblashon di Sùit-Holland tabata aproksimadamente 200.000. Dor di e siglonan, e kantidat aki a krese te na kasi 3.5 mion. Entre 1795 y 1815 e poblashon a keda stabil, despues di kua el a kuminsá aumenta, aunke mas pokopoko ku e resto di Hulanda. Entre 1849 i 1899 e kantidat di habitante a dòbel di 563.000 pa 1.144.000. Durante e periodo aki, Rotterdam a krese ku 253% i Den Haag ku 185%.

Desde 1960, kresementu di poblashon a baha, di 1.05% pa 0.66% na 2009. Na 2005, tabatin hasta un bahada di poblashon pa promé biaha den un siglo, ya ku mas hende a emigrá ku a imigrá. Ku un ratio di kresementu di 0.66%, Sùit-Holland tabata e di kuater mas altu di tur e provinsianan hulandes na 2009.

E densidat di poblashon mas altu ta wòrdu hañá na Den Haag (24.8 habitante pa hektar), e área metrópolis di Rotterdam (19.8 habitante pa hektar), Drechtsteden (18.5 habitante pa hektar) i Holland Rijnland (14.5 habitante pa hektar). E áreanan ménos denso ta Goeree-Overflakkee (1.8 habitante pa hektar) i e Hoeksche Waard (3.2 habitante pa hektar).

E munisipionan mas grandi di Sùit-Holland ta Rotterdam (671.125 habitante) i Den Haag (565.701 habitante). Otro munisipio grandi ta Leiden (130.181 habitante), Zoetermeer (128.424 habitante), Westland (115.984 habitante) i Delft (109.573 habitante). Zoetermeer a eksperensiá kresementu rápido for di 1961, di 10.000 habitante pa mas ku 128.000. Na yanüari 2007, e stat a tuma over e di tres lugá for di Dordrecht, ku 122.089 habitante riba 1 di yanüari 2024.

Na 2009, 27.3% di e poblashon di Sùit-Holland (950.000 hende) tabata konsistí di imigrante, un oumento di 25% for di 1999. Durante e mesun periodo, e poblashon total a krese ku 4%. Di e imigrantenan, 65% tabata di orígen no-oksidental i 35% tabata di orígen oksidental. Sùit-Holland tin un historia largu di imigrashon; na 1889, 15% di e poblashon tabata di orígen stranhero, prinsipalmente belga i aleman. Na 2009, e gruponan mas grandi di imigrante a imigrá for di Sürnam (144.469), Turkia (124.459), Marokko (105.315), Indonesia (94.553), Alemania (56.528) i Antia Hulandes i Aruba (55.521).

## Divishon atministrativo

Desde 2023, Sùit-Holland a wòrdu dividí den 50 munisipio.
Buey

Un **buey** (of **buei**; na Corsou **bue**) ta un baca masculino castra (toro) y ta un di e bestianan di mas bieu cu hende ta utilisa. Bueynan tabata wordo uza pa toumento, ploegmento, hala garoshi òf pa manehá molina di buey. Na Central Europa nan tabata  wordo utilisa den agricultura for di siglo seis p.C. 

Castracion a permiti e buey pa wordo miho utilisa como un bestia di trabou. Garoshi di buey ta wordo uza ainda den varios pais na Asia, Africa y Sur America. Na Egipto tambe, nan tabata wordo uza buey pa hopi tempo como bestia di hala ploeg. Buey tambe ta wordo uza den careda di buey. Den e industria di carni, ta busca buey pa nan carni di marmer.

Castracion en general ta tuma luga ora e bestianan ta jong ainda, hopi bia entre dos siman y algun luna bieu. Debi na produccion di testosteron reduci, buey ta crece mas pocopoco cu toro, pero nan ta desaroya mas masa muscular cu baca.
Mathias Voges

**Mathias Sinclair Voges** (☆ 23 di febrüari 1943 na Philipsburg) ta un dirigente, polítiko i outor di Sint Maarten. E tabata e promé Minister Plenipotensiario di Sint Maarten na Den Haag for di 10 di òktober 2010 te 19 di desèmber 2014. 

## Bida i karera
Mathias Voges a nasé na Sint Maarten komo e di nuebe di diesdos yu di Johannes Ricardo Voges i Theresa Winifred Lejuez. 
Ora Mathias tabata yòn ainda, e famia a muda pa Kòrsou, unda su tata a bai traha pa LRTD. El a gradua for di Peter Stuyvesant College na 1965, despues di kual el a kontinua su estudio pa maestro na Maastricht. Un aña despues e ta bolbe muda pa Aruba, unda e ta gradua komo maestro na 1975.

Na 1981 Voges a regresa Sint Maarten i a bira hefe di e sekshon MAVO i for di 1983 pa 1987 cabesante di Milton Peters College na Cul-de-Sac. Entre 1988 i 1994 el okupá e puesto di direktor di enseñansa katóliko na Islariba i den e kapasidat ei a funda varios skol básiko. 

Voges a wòrdu nombrá gezaghebber interino di e teritorio insular di Sint Maarten na 1990, funshon ku el a okupá pa 15 aña. Dia 10 di òktober 2010 el a bira e promé minister plenipotensiario di Sint Maarten i miembro di Konseho di Minister di Reino representando Sint Maarten. E ta mantené e funshon tambe durante e di dos i e di tres gabinete Wescot-Williams.

Voges tabata presidente di Universidat di St. Martin i a sirbi den e direktiva di vários fundashon pa preservashon di herensia kultural na Sint Maarten.

Na 2019 el a publiká e buki tokante e ròl históriko di e sùrnan Dominikano den enseñansa i kuido di salú katóliko na Islariba, *Pioneers in the Catholic Education and Healthcare in the Windward Islands 1890 to 2000*, ku ta parsialmente un tradukshon di su buki previo *Zusters Dominicanessen van Voorschoten 100 jaar op St. Maarten 1890-1990*.

## Bibliografia
* *Zusters Dominicanessen van Voorschoten 100 jaar op St. Maarten 1890-1990* (1990)
* *Pioneers in the Catholic Education and Healthcare in the Windward Islands 1890 to 2000* (2019)
* *Cul-de-Sac People - A St. Martin Family Series* (2006, House of Nehesi Publishers)

## Honor
Voges a wòrdu kondekorá komo un Ofisial (*officier*) den Orden di Oranje-Nassau na 1993. Na 1996 el a risibí e premio papal *Pro Ecclesia et Pontifice* pa su kontribushonnan na enseñansa katóliko.
Pensamentu intruso

Un **pensamentu intruso** ta un pensamentu diripiente inevitabel, i ku ta ripití. E pensamentunan aki hopi bia ta wòrdu eksperensiá komo un iritashon òf invadiendo, i ta wòrdu enfoká generalmente riba algu ku un hende ta haña indeseabel. Un intruso ta sosodé de bes en kuando den mas o ménos 90% di hende i no ta un señal di malesa mental.

E ta tipikamente difísil pa konsientemente pone un pensamentu intruso for di mente. Esaki ta pa e motibu ku suprimí un pensamentu tin e efekto kontrario: un individuo lo solamente pensa riba dje mas. E fenómeno aki a keda demostrá den un eksperimento di un sikólogo merikano, Daniel Wegner, den añanan 1980 yamá e *efekto di ber blanku*: "Purba di no pensa riba un ber blanku."

Na e momentu ku pensamentu intruso ta ripití kontinuamente i ta interferí ku bida diario di un persona, e por kondusí na opseshon. Den kasonan severo, yudansa profeshonal pa medio di kuido di salú mental por ta nesesario.

## Kousa
Individuonan ku a eksperensiá abusu emoshonal grave ta parse di ta sufri mas frekuente di pensamentu intruso. Pensamentu intruso tambe por ta un síntoma di un kondishon di salú mental latente, manera: trastorno obsesivo-kompulsivo (OCD), trastorno di strès post-traumátiko (PTSD), trastornonan di personalidat, trastornonan di ansiedat, òf Skizofrenia

Sientífikonan ta sospechá ku pensamentu intruso tin un funshon protektivo for di un punto di bista di Evolushon. E ta wòrdu sugerí ku pensamnentu intruso ta surgi for di un sistema di atvertensia ku ta yuda un individuo evitá akshonnan peligroso òf ku impulso.

## Ehèmpel
Pensamentu intruso ta solamente tokante pensamentu di un akshon; nan no ta nifiká ku un individuo ta berdaderamente inkliná pa realisá e akshonnan. Algun ehèmpel di pensamentu intruso:

* Para riba un plataforma i diripiente pensando kon lo ta pa bula dilanti di un trein, sin ku realmente un deseo di muri.
* Durante un bishita na kuido postnatal, diripiente pensando riba laga un bebi kai.
* Imaginando kon lo ta pa sunchi un persona pasahero.
* E pensamentu penetrante pa hasi daño físiko na un persona ku bo ta stima.

Tin bia pensamentu intruso por bai kompañá ku un *flashback*, den kua un persona ta pensa bèk inevitablemente riba un suseso traumátiko di pasado.
Psicobiologia

**Psicobiologia** ta e estudio cientifico pa cu e base biologico di comportacion y procesonan mental, manera pensamento, sintimento y consenshi. Investigacion di bestia, cu ta formalmente parti di neurciencia, ta duna bista valioso riba esaki.

Psicobiologia ta comparti cu otro disciplina manera psicofisiologia, psicologia fisiologico y neuropsicologia. Desaroyonan recien tambe a conduci e termino *neurociencia cognitivo*. Como cu e fronteranan entre e disciplinanan aki ta birando vago, ta uza e termino mas amplio *psicobiologia* aki. Aki bou tin un bista di e diferente enfokenan denter di e area di investigacion pa cu psicobiologia.

## Enfoke
*Efecto di condicionnan pa cu tarea psicologico riba actividad fisiologico*. E enfoke aki ta enfoka riba midimento di actividad celebral den procesonan cognitivo, manera procesamento di idioma, atencion, emocion, i memoria. Investigacion ta wordo ehecuta tambe riba con e celebro t aatende cu erornan. E tipo di investigacion aki ta wordo ehecuta denter di psicologia experimental.

*Diferencianan individual y factornan genetico*. Esaki ta analisa con caracteristica di personalidad, funcion di celebro, y herencia ta relaciona cu comportacion. Tecnicanan genetico moderno, manera estudionan di morocho y analisis di DNA, ta yuda cu e comprension di e base genetico di comportacion humano. Neuropsicologia ta parcialmente studia con daño celebral ta afecta comportacion humano. Hopi bes esaki ta sucede cu pashentenan cu trastornonan celebral.

*Desaroyo y cambio di actividad celebral durente trayectorio humano.* E enfoke aki ta studia con actividad di celebro ta cambia for di infancia pa adulto y biehes. Esaki ta inclui desaroyo normal como debilitacion cognitivo denter di malesanan relaciona cu edad.

## Metodonan di investigacion
Psicobiologia ta haci uzo di investigacion experimental cu hende. Esaki ta encera analisa actividadnan fisiologico como reaccion na cierto condicionnan di tarea. Esaki por ta relaciona cu:

* E sistema nervioso autonomo, manera frecuencia di curason, halamento di rosea, reaccion di pupil, y cuero como conductor.
* E sistema nervioso central y celebro, por ehempel via electromiografia (, EMG) pa actividad muscular, electro-ensefalografia (, EEG) pa actividad celebral, y MRI funcional pa forma imagen di celebro.
Mariah Carey

**Mariah Carey** (☆ 27 di maart 1969 na Huntington, Merca), ta un cantante, compositor y actriz Mericano. Yama *Songbird Supreme* pa Guinness World Records, Carey ta conoci pa su alkanse vocal te cinco octavo, estilo di canto melismatico y uzo di e registro di fluit. Un figura influyente den musica, el a wordo clasifica como e di cinco cantante mas grandi di tur tempo pa Rolling Stone na 2023.

## Discografia
### Album
* *Mariah Carey* (1990)
* *Emotions* (1991)
* *Music Box* (1993)
* *Merry Christmas* (1994)
* *Daydream* (1995)
* *Butterfly* (1997)
* *Rainbow* (1999)
* *Glitter* (2001)
* *Charmbracelet* (2002)
* *The Emancipation of Mimi* (2005)
* *E=MC²* (2008)
* *Memoirs of an Imperfect Angel* (2009)
* *Merry Christmas II You* (2010)
* *Me. I Am Mariah… The Elusive Chanteuse* (2014)
* *Caution* (2018)
Wendrick Cicilia

**Wendrick Chervic Cicilia** (☆ 1996/1997) ta un politico Arubano di partido AVP. E ta minister di Turismo, Transporte y Labor di Aruba desde 28 di maart 2025. Previamente e tabata miembro di Parlamento di Aruba entre januari y maart 2025.

## Bida
Wendrick Cicilia a nace den un famia grandi y ta un di dos ruman morocho. E tabata alumno di Colegio Sagrado Curason y Colegio Arubano. Mientras su famia tabata envolvi den activismo politico pa hopi aña, e mes a bira miembro di e ala hubenil di AVP, Plataforma Hobennan Profesional (PHP). For di e seno aki e tabata co-fundado na 2018 di e tienda di ley pa duna asistencia huridico na hendenan di menos recurso. Na 2019 el a obtene su bachelor y na 2024 su master den ley na Universidad di Aruba cu un tesis riba e instituto di ombudsman (defensor di pueblo). ​Desde 2021 el a traha como consehero den parlamento pa e fraccion di AVP.

Na 2021 Cicilia a drenta arena politico como candidato nr. 18 riba lista di partido AVP y a logra 482 voto personal sinembargo no suficiente pa un asiento. Den eleccion 2024 el a encabesa e lista di AVP como e asina yama "lijsttrekker", mientras Mike Eman a keda lider di partido. Cicilia a acumula 4.894 voto, net 383 voto menos cu Mike Eman, kende tabata "lijstduwer". Dia 8 di januari 2025 el a hura como miembro di Parlamento di Aruba y a retira dia 27 di maart 2025 despues di a keda nombra minister den gabinete AVP-FUTURO. Asumiendo e funcion di minister di Turismo, Transporte y Labor el a bira un di ministernan mas hoben den historia di e pais.
Marlon Sneek

**Alfred Marlon Sneek** (☆ 31 di october 1972 na Aruba) ta un politico Arubano di partido AVP. E ta presidente y miembro di Parlamento di Aruba desde 27 di maart 2025. Entre 2013 y 2021 el a sirbi como miembro di parlamento y lider di fraccion.
Salto

**Salto** ta e kapital di e departamentu di e mesun nòmber na Uruguay. Na fin di 2024, e poblashon urbano tabata 119.937, miéntras ku e siudat mes tin 115.448 habitante. El a wòrdu fundá na 1837 i ta e di dos siudat mas grandi di Uruguay, despues di e kapital Montevideo. E ta situá 498 km for di Montevideo, na e oria ost di riu Uruguay, na frontera di e siudat argentino di Concordia.

Salto ta di gran importansia kultural. E ta wòrdu konsiderá e kapital di e departamentunan di nort i ta proveé ​​kasi tur kos, ounke den un grado ménos ku Montevideo. Salto ta e úniko otro siudat universitario uruguayo banda di Montevideo.

Pa loke ta trata economia, Salto tambe ta importante. Na e riu di frontera algun kilometer for di e siudat, ta ubiká e dam di Salto Grande, e sentral hidroeléktriko mas grandi di Uruguay y e di dos mas grandi di Argentina, despues di e dam di Yacyretá. E brug riba riu Uruguay ku ta konekta Salto ku Concordia tambe ta di gran balor ekonómiko. E ta e kaminda mas druk ku ta konektá Argentina i Uruguay.
Rivera

**Rivera** ta un siudat situá den e zona nort di Uruguay. E tin un poblashon ta mas of menos 84.775 habitante (2011) i ta e di sinku siudat mas grandi di e pais. E siudat a wòrdu fundá dia 20 di yüli 1867 i a wòrdu yamá na José Fructuoso Rivera, un general i polítiko uruguayo.

Santana do Livramento, hopi biaha simplemente yamá “Santana” òf “Livramento”, ta e siudat ruman brasileño di Rivera. Kontrali na Salto òf Artigas, por ehèmpel, Rivera i Santana do Livramento no ta separá pa un riu, sino pa un plasa ku un avenida. Meimei di e plasa tin un liña hanchu ku no ta pertenesé ni na Uruguay ni na Brasil: e asina yamá tereno di ningun hende. Un otro pekuliaridat ta ku e aduana ta situá pafó di e siudat. Hendenan ku ta biba na Rivera pues ta liber pa krusa frontera ku Brasil sin ningun kòntròl.

E dos siudatnan huntu tin un poblashon ku ta aserka 200.000 habitante. Debí na e influensia brasileño, Rivera tin un di e selebrashonnan di karnaval mas respetá na Uruguay i ta papia un meskla di spaño i portugues, yamá *portuñol*.
Edu Soto

**Eduardo Soto Moreno** (☆ 20 di mei 1978 na Barcelona, Spaña), miho conoci como **Edu Soto**, ta un actor, comediante y cantante Spaño.